מצפה זיף

מצפה זיף היא התנחלות בהר חברון, בדרך בין גוש מעון-כרמל וקריית ארבע. היישוב שוכן על גבעה ברום 882 מטרים מעל פני הים, בסמוך לצומת זיף ולכניסה המזרחית לכפר זיף.

כמאחז פונה מספר פעמים, ובמאי 2025 אישר הקבינט המדיני-ביטחוני את הסדרתו כיישוב מן המניין. בסוף 2025 התגוררו במקום שמונה משפחות וקיים בית כנסת ומצפה לזכר המאבטחים שנהרגו במקום, מצפה זי"ו.

 אטימולוגיה 
היישוב קרוי על שם מיקומו, הצופה לזיף הקדומה, אחת מהערים ההיסטוריות המרכזיות שהתקיימו במשך אלפי שנים בדרום הר חברון, ואשר נזכרת רבות במקורות.

 גאוגרפיה 
היישוב ממוקם בפסגת "גבעת האנטנה", גבעה בהר חברון שגובהה 882 מטרים מעל פני הים. הגבעה חולשת על כביש 356 בקטע שבין גוש מעון-כרמל לקריית ארבע, על צומת זיף ועל הכניסה המזרחית לכפר זיף.

מהיישוב יש נוף לשלושה כיוונים והוא צופה על מדבר יהודה. כמו כן, היישוב ממוקם בקרבת ראשיתו של נחל חבר.

 אתרים 
ממוזער|תל זיף, בסמוך ליישוב
בסמוך ליישוב נמצא תל זיף, בו התקיימה העיר הקדומה זיף, עיר יהודית הנזכרת רבות בתנ"ך, ואשר אליה נמלט דוד מפני שאול. העיר הוסיפה להתקיים שנים רבות, ובהמשך הייתה חלק מחבל הארץ היהודי דרומא, כנזכר באונומסטיקון לאוסביוס, באגרות בר כוכבא ואגב המונח התלמודי החוזר "דבש הזיפים". עתיקות נוספות באזור הן מספר מערות מפלט מתקופת מרד בר כוכבא, בהן מערת הסלע הגדולה. מדרום ליישוב ולתל מצויה חורבת אריסטובוליה (ח'רבת אסטבול), בה התקיים היישוב "אריסטובוליה" הנזכר באגרות בר כוכבא ובכתבי נזירות מדבר יהודה.ממוזער|אנדרטת מצפה זי"ו
בתחום היישוב עצמו נמצא מצפה זי"ו – זיכרון יואב ויהודה – בית כנסת, אנדרטה ומצפה לזכר המאבטחים שנהרגו בשוגג במקום על ידי יחידת מגלן לאחר שזוהו בטעות כמחבלים.

למרגלות היישוב שוכנים עינות זיף, שני מעיינות איתן.

היסטוריה
ב-26 ביולי 2002 ביצע מחבל בצומת זיף את פיגוע הירי בצומת זיף, בו נרצחו בני הזוג יוסי וחני דיקשטיין, יחד עם ילדם שובאל דיקשטיין, וסמ"ר אלעזר ליבוביץ'. כתגובה, החליטה מועצה אזורית הר חברון להקים במקום יישוב קבע, ואף הוצבה בו אנטנת תקשורת. הגבעה כונתה בעקבות כך "גבעת האנטנה".

באתר עבדו ארבעה פועלים פלסטינים, ועליהם שמרו יהודה בן יוסף ויואב דורון. ב-13 במרץ 2003, במהלך שהותם באתר, שלח מפקד חטיבת יהודה, אל"ם חגי מרדכי, כוח של יחידת מגלן למשימה של איתור מחבלים באזור. לכוח לא נמסר מידע על קיומו של מאחז גבעת האנטנה. סמוך לשעה 13:00 בן יוסף יצא ברכב מהמאחז, והכוח של יחידת מגלן זיהה אותו כמחבל חמוש והורה לו לעצור. הרכב עצר ובן יוסף החל לרדת ממנו, אך חיילי מגלן ראו בכך איום והרגו אותו בירי של עשרות כדורים. דורון שמע את הירי, דיווח במכשיר קשר למוקד קריית ארבע על מה שנראה לו כמחבלים מחופשים לחיילים, לקח את נשקו, ורץ לכיוון דרום. טייס מסוק "קוברה" של חיל האוויר, שחיפה על פעילות חיילי מגלן, חשב בטעות שזהו מחבל מבוקש שנמלט, ביקש אישור ירי מכוח מגלן, ולפיו ירה טיל בדורון והרגוהו. אל"ם מרדכי הורה למסוק לירות גם בקרוואנים, אך טייס המסוק אמר שהאנשים בקרוואנים (הפועלים הפלסטינים) אינם חמושים, ולא ירה.

מיד לאחר תקרית הריגת המאבטחים הוקם במקום גל-עד לזכר ההרוגים. במהשך הוקמה בו אנדרטת מצפה זי"ו על ידי משפחות ההרוגים, חבריהם, מועצה אזורית הר חברון ותורמים. מדי שנה נערך במקום, בז' באדר, יום השנה למותם, כנס לזכרם.

המאחז במקום המשיך להתקיים, ויצר רצף יחסי בין בית חגי למעלה חבר. באותה תקופה הגבעה כולה כונתה בדרך כלל "מצפה זי"ו", כשם האנדרטה שעל פסגתו.

ב-26 במאי 2025, יום ירושלים ה'תשפ"ה, אישר הקבינט המדיני-ביטחוני הקמת יישוב באתר יחד עם אישורי הקמה ל-21 נקודות נוספות ברחבי יהודה ושומרון, בהתאם לתכנון מנהלת ההתיישבות. בכך ניתן לאתר מעמד של יישוב בהקמה, ובהתאם מתבצעים בעניינו התהליכים הבירוקרטיים והתכנוניים הנדרשים על מנת לאפשר בו התיישבות קבע חוקית. בהתאם להכרזה זו, ניתן ליישוב שמו הרשמי "מצפה זיף" ב-20 בנובמבר בידי ועדת השמות הממשלתית, על אף ההתנגדות של משפחות הנופלים לשינוי השם.

 ראו גם 
 מצפה זי"ו
 תל זיף
 זיף (כפר)

 קישורים חיצוניים 

הערות שוליים

*
קטגוריה:מאחזים שהוסדרו
קטגוריה:ישראל: יישובים הקרויים על שם חללי הטרור
קטגוריה:מועצה אזורית הר חברון
קטגוריה:הר חברון
קטגוריה:יהודה
קטגוריה:יישובים שהוקמו ב-2002